Прессъобщение 

Инструменти за привлекателно образование

Технологиите вече устойчиво са част от ежедневието на децата и младежите и то не само в свободното време, а и в класните стаи, а учителите и директорите на училищата да прибягват до най-различни мерки за управление на използването на таблети, смартфони и компютри. В България засега компютрите са неизменна част само от учебните часове по информационни технологии и няколко други с специализирани учебни предмета, но какво се случва, когато учителят иска да внедри ИКТ и в други учебни часове?
На 15, 16 и 17 април в София, Варна и Русе унгарската компания Intellisense (Интелисенс) ще представи най-ново поколение инструменти за привлекателно образование, подходящи за различни учебни часове и уроци. Компанията разработва обучителен софтуер за целия свят, като неин софтуер е част и от образователни платформи на Intel. Г-жа Judit Garai (Юдит Гарай), към момента изпълнителен директор на Intellisense, ще представи ресурсите за привлекателно образование. Всички учители, посетили събитието ще получат лиценз за софтуера Fizika, Matek и ClapMotion, локализирани изцяло на български език без заплащане.
На представянията са поканени учители, директори и образователни експерти от цялата страна, а въведението в темата ще направи екип на Център за творческо обучение. Центърът предоставя технологична консултация и подкрепа на училища и детски градини при дизайна, внедряването и използването на нови технологии за образование и учене. Екипът към момента е ангажиран и с провеждането на обучения „Дизайн и внедряване на ИКТ“ в сътрудничество с Майкрософт България и с организацията на международната обучителна програма на космическа тематика – Space Camp – Turkey, където 100 деца и младежи от България ще участват в космическо приключение в Space Camp през лятото на 2015 г.

